Ved 19-tiden udspillede der sig her til aften en voldsom episode på Vesterbro i Aalborg nær tyren. Her blev en 29-årig mand jagtet ned igennem Bispensgade og op i nærheden af Jomfru Ane Gade. En lys personbil havde forinden påkørt manden, der gik på fortovet. Han var dog fortsat i stand til at løbe væk fra stedet efter påkørslen. Efterfølgende jagtede de tre gerningsmænd den forurettede til bens. Mindst en af gerningsmændene bar kniv i jagten. Nordjyllands Politi var til stede med flere patruljer i Jomfru Ane Gade, og disse fik fat i den forurettede. De tre gerningsmænd løb derefter ifølge Nordjyllands Politis vagtchef Henrik Beck tilbage til bilen, da de fik øje på politiet. Mændene forsøgte herefter at flygte. Politiet var dog hurtige til at opsnappe bilen og fange de formodede gerningsmænd. - Vi har foretaget tre anholdelser af personer, som vi mener har siddet i bilen. Der kan måske have været en fjerde, men det ved vi ikke med sikkerhed, siger vagtchef Henrik Beck. Den 29-årige mand betragtes som lettere tilskadekommen og er dermed uden for livsfare. - Nu skal vi foretage nogle afhøringer for at se, hvad der er op og ned i det her sag, og ydermere finde frem til hvad motivet er. Når vi har alt sagsmaterialet, så skal vores jurister tage stilling til, hvad der skal ske, siger Henrik Beck.

Opsummering:
En 29-årig mand blev på Vesterbro i Aalborg her til aften påkørt af en lys mindre personbil. Herefter jagtede de tre mænd den forurettede. En af gerningsmændene var ifølge Nordjyllands Politi i besiddelse af en kniv.